सिद्धू का गुनहगार मैं, उनके बयान की टाइमिंग गलत: हरीश रावत
पंजाब कांग्रेस के प्रभारी हरीश रावत ने कहा है कि नवजोत सिंह सिद्धू की शिकायत वाजिब है और उनका गुनहगार मैं हूं, पार्टी के अंदर उनकी क्षमता का उपयोग हो।
नई दिल्ली: पंजाब कांग्रेस के प्रभारी हरीश रावत ने कहा है कि नवजोत सिंह सिद्धू की शिकायत वाजिब है और उनका गुनहगार मैं हूं, पार्टी के अंदर उनकी क्षमता का उपयोग हो। हरीश रावत ने यह भी कहा कि सिद्धू के बयान की टाइमिंग गलत है। हरीश रावत का यह बयान ऐसे समय में आया है जब पंजाब कांग्रेस में नेतृत्व को लेकर घमासान मचा हुआ है।हरीश रावत ने कहा- 'नवजोत सिद्धू पार्टी के लिए बहुत उपयोगी व्यक्ति हैं, उनकी क्षमता और जोश के तथा उनके प्रति जो लोगों को धारणा है उसका पार्टी जरूर उपयोग करेगी, नवजोत सिंह सिद्धू पार्टी में हैं और पार्टी को पूरा हक है कि उनकी विशेषता का भरपूर उपयोग करे। अभी तक उनकी जो शिकायत है वो वाजिब है और उसका जो मुख्य गुनहगार मैं हूं, लेकिन मैं चाहूंगा कि उनकी क्षमता का उपयोग हो और उसके लिए हम रास्ता निकालेंगे।हरीश रावत ने कहा-नवजोत सिंह सिद्धू अपनी लोकप्रियता के प्राइम पर हैं और इस समय उनको जो भी रोल दिया जाएगा उसको वो विशिष्ट बना देंगे। सिद्धू के लिए हम चाहते हैं कि वो पार्टी के लिए महत्वपूर्ण काम करें और भविष्य में पंजाब और कांग्रेस के लिए मजबूत स्तंभ बनें। रावत ने कहा-'जब आप ऊंचे मुकाम की तरफ बढ़ते हैं तो आपको उसके लिए धैर्य समय सब चीजों की प्रतीक्षा करनी पड़ती है, ठीक तरीके से पहचान करनी पड़ती है, मुझे उनका बयान की टाइमिंग ठीक नहीं लगी।'